text:
и на начина за поемане на разходите.
 Член PCUST.15
 Изпълнение
 1.
 Изпълнението на настоящия протокол се възлага, от една страна, на митническите органи на Обединеното кралство, а от друга страна — на компетентните служби на Европейската комисия и, според случая, на митническите органи на държавите — членки на Съюза. Те вземат решение относно всички практически мерки и договорености, необходими за изпълнението на настоящия протокол, като вземат предвид съответните действащи законови и подзаконови разпоредби, и по-специално разпоредбите за защита на личните данни.
 2.
 Всяка страна информира другата страна за подробните мерки за изпълнение, които приема в съответствие с разпоредбите на настоящия протокол, по-специално по отношение на надлежно упълномощените служби и длъжностни лица, определени за компетентни да изпращат и получават съобщенията, предвидени в настоящия протокол.
 3.
 В Съюза разпоредбите на настоящия протокол не засягат обмена между компетентните служби на Европейската комисия и митническите органи на държавите членки на всякаква информация, получена съгласно настоящия протокол.
 Член PCUST.16
 Други споразумения
 Разпоредбите на настоящия протокол имат предимство пред разпоредбите на всякакви двустранни споразумения за административна взаимопомощ по митнически въпроси, които са били сключени или може да бъдат сключени между отделни държави — членки на Съюза, и Обединеното кралство, доколкото разпоредбите на тези двустранни споразумения са несъвместими с разпоредбите на настоящия протокол.
 Член PCUST.17
 Консултации
 По отношение на тълкуването и прилагането на настоящия протокол страните провеждат консултации помежду си за разрешаване на въпроса в рамките на Специализирания търговски комитет по въпросите на митническото сътрудничество и правилата за произход.
 Член PCUST.18
 Бъдещо развитие
 С оглед допълване на равнищата на взаимопомощ, предвидени в настоящия протокол, Специализираният търговски комитет по въпросите на митническото сътрудничество и правилата за произход може да приеме решение за разширяване на обхвата на настоящия протокол чрез установяване на договорености относно конкретни сектори или въпроси в съответствие с приложимото митническо законодателство на страните.
 ПРОТОКОЛ ОТНОСНО КООРДИНАЦИЯТА В ОБЛАСТТА НА СОЦИАЛНАТА СИГУРНОСТ
 ДЯЛ I
 ОБЩИ РАЗПОРЕДБИ
 Член SSC.1
 Определения
 За целите на настоящия протокол се прилагат следните определения:
 а)
 „дейност като заето лице“ означава всяка дейност или положение, което се приема за еквивалентно за целите на законодателството в областта на социалната сигурност на държавата, в която се осъществява такава дейност или съществува еквивалентно положение;
 б)
 „дейност като самостоятелно заето лице“ означава всяка дейност или положение, което се приема за еквивалентно за целите на законодателството в областта на социалната сигурност на държавата, в която се осъществява такава дейност или съществува еквивалентно положение;
 в)
 „услуги по асистирана репродукция“ означава всички медицински, хирургически или акушерски услуги, предоставяни с цел подпомагане на лице да износи дете;
 г)
 „обезщетения в натура“ означава:
 i)
 за целите на глава 1 от дял III обезщетенията в натура, предвидени в законодателството на държава, които са предназначени да осигурят, предоставят, изплатят директно или възстановят разходите за медицинско обслужване и свързаните с него продукти и услуги;
 ii)
 за целите на глава 2 от дял III всички обезщетения в натура за трудови злополуки и професионални болести, както е определено в подточка i) и предвидено в схемите на държавите за трудови злополуки и професионални болести;
 д)
 „период за гледане на


text:
дете“ се отнася до всеки период, който се зачита по силата на пенсионното законодателство на държава или който осигурява добавка към пенсията изрично по причина, че лицето е отглеждало дете, независимо от метода, използван за изчисляване на тези периоди, и дали те се натрупват по време на гледането на дете или са признати с обратна сила;
 е)
 „държавен служител“ означава лице, считано за такова или приравнено на такова от държавата, чийто субект е наелата го на работа администрация;
 ж)
 „компетентен орган“ означава, по отношение на всяка държава, министърът, министрите или друг равностоен орган, който отговаря за схемите за социална сигурност за цялата или за част от съответната държава;
 з)
 „компетентна институция“ означава:
 i)
 институцията, в която заинтересованото лице е осигурено към момента на искането за обезщетение; или
 ii)
 институцията, от която заинтересованото лице има или би имало право на обезщетения, ако това лице или член или членове на неговото семейство пребиваваха в държавата, в която се намира институцията; или
 iii)
 институцията, определена от компетентния орган на съответната държава; или
 iv)
 в случая на схема, свързана със задълженията на работодателя във връзка с обезщетенията, определени в член SSC.3, параграф 1, съответният работодател или осигурител, или вместо него, орган или институция, определен от компетентния орган на съответната държава;
 и)
 „компетентна държава“ означава държавата, в която се намира компетентната институция;
 й)
 „помощ при смърт“ означава всяко еднократно плащане в случай на смърт без еднократните обезщетения по буква ц);
 к)
 „семейни обезщетения“ означава всички обезщетения в натура или парични обезщетения, предназначени за покриване на семейни разходи;
 л)
 „пограничен работник“ означава всяко лице, упражняващо дейност като заето или като самостоятелно заето лице в една държава и което пребивава в друга държава, в която се завръща по правило всекидневно или поне веднъж седмично;
 м)
 „основна база“ означава мястото, от което членът на екипажа обикновено започва и приключва период на дежурство или поредица от периоди на дежурство и на което при нормални условия превозвачът/авиокомпанията не отговаря за настаняването на съответния член на екипажа;
 н)
 „институция“ означава, по отношение на всяка държава, органът или властта, отговарящи за прилагането на цялото или част от законодателството;
 о)
 „институция по място на пребиваване“ и „институция по място на престой“ означава съответно институцията, която е компетентна да предоставя обезщетения в мястото, където пребивава заинтересованото лице, и институцията, която е компетентна да предоставя обезщетения в мястото, където съответното лице има престой, съгласно законодателството, прилагано от тази институция, или ако не съществува такава институция — институцията, определена от компетентния орган на съответната държава;
 п)
 „осигурено лице“, във връзка с клоновете на социалната сигурност, обхванати от дял III, глави 1 и 3 означава всяко лице, което отговаря на условията, изисквани от законодателството на компетентната държава по дял II, за придобиване на право на обезщетения, като се вземат предвид разпоредбите на настоящия протокол;
 р)
 „законодателство“ означава, по отношение на всяка държава, законови, подзаконови актове и други нормативни разпоредби и всички други мерки за прилагане, във връзка с клоновете на социалната сигурност, обхванати от член SSC.3, параграф 1, с изключение на договорните разпоредби, освен тези, които служат

type: contracts

jurisdiction: EU


text:
за изпълнение на задължение за осигуряване, произтичащо от законовите или подзаконовите разпоредби, посочени в настоящата точка, или ако те са били обект на решение на публичните власти, което им придава задължителен характер или разширява приложното им поле, при условие че съответната държава уведоми с декларация за това Специализираният комитет по координация в областта на социалната сигурност. Европейският съюз публикува такава декларация в Официален вестник на Европейския съюз;
 с)
 „обезщетение за дългосрочни грижи“ означава обезщетение в натура или парично обезщетение, чиято цел е да се отговори на нуждите от грижи на лице, което поради увреждане се нуждае от значителна помощ, включително, но не само, помощ от друго лице или лица за извършване на основни ежедневни дейности за продължителен период от време, за да се поддържа личната му автономност; това включва обезщетения, предоставяни за същата цел на лице, което предоставя такава помощ;
 т)
 „член на семейството“ означава:
 i)
 A)
 всяко лице, определено или признато за член на семейството или признато за член на домакинството от законодателството, съгласно което са предвидени обезщетенията;
 Б)
 относно обезщетенията в натура съгласно дял III, глава 1 всяко лице, определено или признато за член на семейството или признато за член на домакинството от законодателството на държавата членка, където пребивава лицето;
 ii)
 ако в законодателството на държавата, приложимо по подточка i), не се прави разлика между членовете на семейството и други лица, към които се прилага, съпругът, малолетните и децата на издръжка, които са навършили пълнолетие, се считат за членове на семейството;
 iii)
 ако, съгласно приложимото законодателство по подточки i) и ii), дадено лице се счита за член на семейството или на домакинството само ако живее в същото домакинство като осигуреното лице или пенсионера, това условие се счита за изпълнено, ако това лице е на издръжка основно от осигуреното лице или от пенсионера;
 у)
 „период на заетост“ или „период на самостоятелна заетост“ означава периодите, определени или признати от законодателството, съгласно което те са завършени, както и всички периоди, разглеждани като такива, ако това законодателство ги признава за равностойни на периоди на заетост или на самостоятелна заетост;
 ф)
 „осигурителен период“ означава периодите на внасяне на осигурителни вноски, или на заетост или самостоятелна заетост, определени или признати за осигурителен период от законодателството, съгласно което е завършен или се смята за завършен, както и всички периоди, разглеждани като такива, ако това законодателство ги признава за равностойни на осигурителен период;
 х)
 „период на пребиваване“ означава периодите, определени или признати за такива от законодателството, съгласно което те са завършени или се считат за завършени;
 ц)
 „пенсия“ обхваща не само пенсиите, но и еднократните обезщетения, които могат да бъдат изплащани вместо пенсия и плащанията, направени под формата на възстановяване на осигурителни вноски, както и осъвременените увеличения и допълнителните помощи съгласно разпоредбите на дял III;
 ч)
 „предпенсионно обезщетение“ означава всички парични обезщетения, различни от обезщетенията за безработица или предсрочно обезщетение за старост, отпускани след определена възраст на работниците, които са намалили, прекратили или спрели да полагат възмезден труд, до навършване на възраст, в която те придобиват право на пенсия за старост или на пенсия при предсрочно


text:
пенсиониране, получаването на които не зависи от това заинтересованото лице да е на разположение на службите по заетостта на компетентната държава; „предсрочно обезщетение за старост“ означава обезщетение, отпускано преди навършване на определена от закона пенсионна възраст и което или продължава да се отпуска и след навършване на посочената възраст, или бива заместено от друго обезщетение за старост;
 ш)
 „бежанец“ има значението, установено в член 1 от Конвенцията за статута на бежанците, подписана в Женева на 28 юли 1951 г.;
 щ)
 „седалище или място на дейност“ означава седалището или мястото на дейност, където се вземат основните решения на предприятието и където се изпълняват функциите на неговото централно управление;
 aa)
 „пребиваване“ означава мястото, където лицето обичайно пребивава;
 бб)
 „специални парични обезщетения, независещи от вноски“ означава онези парични обезщетения, независещи от вноски, които:
 i)
 имат за цел предоставяне на:
 A)
 допълнително, заместващо или спомагателно покритие срещу рискове, обхванати от клоновете на социалната сигурност по член SSC.3, параграф 1, и което гарантира на заинтересованото лице минимална издръжка на живота, в съответствие с икономическото и социалното положение в съответната държава; или
 Б)
 само специална защита за лица с увреждания, тясно свързана със социалната среда на посочените лица в съответната държава, и
 ii)
 когато финансирането произтича изключително от задължително данъчно облагане, което има за цел да покрие основни обществени разходи и условията за предоставяне и за изчисляване на обезщетенията не зависят от вноски по отношение на бенефициера. Въпреки това обезщетения, предоставени да допълнят обезщетение, зависещо от вноски, не се смятат за обезщетения, зависещи от вноски, само поради тази причина.
 вв)
 „специална схема за държавни служители“ означава всяка схема за социална сигурност, която се различава от общата система за социална сигурност, приложима към заетите лица в съответната държава, и която се прилага пряко за всички или за някои категории държавни служители;
 гг)
 „лице без гражданство“ има значението, установено в член 1 на Конвенцията за лица без гражданство, подписана в Ню Йорк на 28 септември 1954 г.;
 дд)
 „престой“ означава временно пребиваване.
 Член SSC.2
 Персонален обхват
 Настоящият протокол се прилага към лицата, включително лица без гражданство и бежанци, които са или са били подчинени на законодателството на една или повече държави, както и към членовете на техните семейства и към преживелите ги лица.
 Член SSC.3
 Материален обхват
 1.
 Настоящият протокол се прилага към следните клонове на социалната сигурност:
 а)
 обезщетения за болест;
 б)
 обезщетения за майчинство и съответните им обезщетения за гледане на дете от бащата;
 в)
 обезщетения за инвалидност;
 г)
 обезщетения за старост;
 д)
 обезщетения за преживели лица;
 е)
 обезщетения за трудови злополуки и професионални болести;
 ж)
 помощи при смърт;
 з)
 обезщетения за безработица;
 и)
 предпенсионни обезщетения.
 2.
 Освен ако не е предвидено друго в приложение SSC-6, настоящият протокол се прилага за общи и специални схеми за социална сигурност, независимо дали са зависещи от вноски или не са, и към схеми, свързани с отговорността на работодателя или корабособственика.
 3.
 Разпоредбите на дял III обаче не засягат законодателните разпоредби на която и да е държава относно задълженията на корабособственика.
 4.
 Настоящият протокол не се прилага за:
 а)
 специални


text:
парични обезщетения, независещи от вноски, които са изброени в приложение SSC-1, част 1;
 б)
 социално или медицинско подпомагане;
 в)
 обезщетения, по отношение на които държава поема отговорността за нанесени вреди на лица и предвижда компенсация, като например тези за жертви на война и на военни действия или техните последствия; за жертви на престъпления, убийства или терористични актове; за жертви на вреди, нанесени от представители на държавата в хода на служебните им задължения; или за жертви, които са претърпели вреди по политически или религиозни причини или по причина на своето потекло;
 г)
 паричните обезщетения за дългосрочна грижа, изброени в приложение SSC-1, част 2;
 д)
 услуги за асистирана репродукция;
 е)
 плащания, които са свързани с клон на социалната сигурност, посочен в параграф 1, и които са:
 i)
 платени за покриване на разходи за отопление при студено време; и
 ii)
 изброени в приложение SSC-1, част 3;
 ж)
 семейни обезщетения.
 Член SSC.4
 Недискриминация между държавите членки
 1.
 Договореностите за координация в областта на социалната сигурност, установени в настоящия протокол, се основават на принципа на недискриминация между държавите членки.
 2.
 Настоящият член не засяга договореностите, сключени между Обединеното кралство и Ирландия относно общата зона за пътуване.
 Член SSC.5
 Равно третиране
 1.
 Освен ако в настоящия протокол не е предвидено друго по отношение на клоновете на социалната сигурност, попадащи в обхвата на член SSC.3, параграф 1, лицата, за които се прилага настоящият протокол, получават същите обезщетения и имат същите задължения съгласно законодателството на която и да е държава, както нейните граждани.
 2.
 Тази разпоредба не се прилага по отношение на въпросите, посочени в член SSC.3, параграф 4.
 Член SSC.6
 Равно третиране на обезщетения, доходи, факти и събития
 Освен ако в настоящия протокол не е предвидено друго, държавите осигуряват прилагането на принципа на равно третиране на обезщетения, доходи, факти и събития, както следва:
 а)
 когато, съгласно законодателството на компетентната държава, получаването на обезщетения за социална сигурност и на други доходи има определени правни последици, съответните разпоредби от това законодателство се прилагат също така и към получаването на равностойни обезщетения, придобити съгласно законодателството на друга държава, или към доход, придобит в друга държава;
 б)
 когато, съгласно законодателството на компетентната държава, настъпването на някои факти или събития води до правни последици, тази държава взема предвид подобни факти или събития, настъпили във всяка друга държава, като настъпили на нейната територия.
 Член SSC.7
 Сумиране на периоди
 Освен ако в настоящия протокол не е предвидено друго, компетентната институция на държава зачита, доколкото е необходимо, периодите на осигуряване, заетост, самостоятелна заетост или пребиваване, завършени съгласно законодателството на всяка друга държава, като завършени съгласно прилаганото от нея законодателство, ако съгласно нейното законодателство от завършването на периоди на осигуряване, заетост, самостоятелна заетост или пребиваване зависи:
 а)
 придобиването, запазването, времетраенето или възстановяването на правото на обезщетения;
 б)
 попадането в обхвата на законодателството; или
 в)
 достъпа до или освобождаването от задължително, доброволно или продължено осигуряване по избор на лицето.
 Член SSC.8
 Отпадане на правилата за пребиваване
 Държавите гарантират прилагането на принципа на прехвърляемост на парични обезщетения в съответствие с букви а) и б):
 а)
 паричните обезщетения, платими


text:
съгласно законодателството на дадена държава или съгласно настоящия протокол, не подлежат на каквото и да е намаляване, изменение, спиране, прекратяване или конфискация поради факта, че бенефициерът или членовете на неговото семейство пребивават в държава, различна от тази, в която се намира институцията, предоставяща обезщетенията;
 б)
 буква а) не се прилага за парични обезщетения, обхванати от член SSC.3, параграф 1, букви в) и з).
 Член SSC.9
 Предотвратяване на съвпадането на обезщетения
 Освен ако не е предвидено друго, настоящият протокол не предоставя, нито запазва правото на няколко обезщетения от един и същи вид за един и същи период на задължително осигуряване.
 ДЯЛ II
 ОПРЕДЕЛЯНЕ НА ПРИЛОЖИМОТО ЗАКОНОДАТЕЛСТВО
 Член SSC.10
 Общи правила
 1.
 Лицата, за които се прилага настоящият протокол, са подчинени на законодателството само на една държава. Това законодателство се определя в съответствие с настоящия дял.
 2.
 За целите на настоящия дял се счита, че лицата, които получават парични обезщетения поради или вследствие на тяхната дейност като заети или самостоятелно заети лица, упражняват посочената дейност. Това не се прилага за пенсиите за инвалидност, старост или за преживели лица или за пенсиите, получавани поради трудови злополуки или професионални болести, или за паричните обезщетения за болест, покриващи лечение за неограничен период.
 3.
 В съответствие с член SSC.11, SSC.12 и член SSC.13:
 а)
 спрямо лице, осъществяващо дейност като заето или като самостоятелно заето лице в една държава, се прилага законодателството на тази държава;
 б)
 държавен служител е подчинен на законодателството на държавата, което се прилага спрямо наелата го на работа администрация;
 в)
 всяко друго лице, към което не се прилагат букви a) и б), е подчинено на законодателството на държавата по пребиваване, без да се засягат останалите разпоредби на настоящия протокол, гарантиращи му обезщетения съгласно законодателството на една или повече други държави.
 4.
 За целите на настоящия дял обичайно осъществяваната дейност като заето или самостоятелно заето лице на борда на морски плавателен съд под флага на държава се счита за дейност, упражнявана в посочената държава. Въпреки това, лице, наето на борда на плавателен съд под флага на държава и получаващо възнаграждение за тази дейност от предприятие или лице, чието седалище или място на дейност се намира в друга държава, е подчинено на законодателството на последната държава, ако това лице пребивава в тази държава. Предприятието или лицето, което изплаща възнаграждението, се счита за работодател за целите на посоченото законодателство.
 5.
 Дейност като член на полетен или кабинен екипаж, изпълняващ пътнически или товарни въздухоплавателни услуги, се смята за дейност, извършвана в държавата, в която се намира основната база.
 Член SSC.11
 Командировани работници
 1.
 Чрез дерогация от член SSC.10, параграф 3 и като преходна мярка във връзка със ситуацията преди влизането в сила на настоящото споразумение, между държавите от категория А в приложение SSC-8 и Обединеното кралство се прилагат следните правила по отношение на приложимото законодателство:
 а)
 лице, което осъществява дейност като наето лице в държава за работодател, който обичайно осъществява дейността си в нея, и което е изпратено от този работодател в друга държава, за да осъществява там дейност от името на същия работодател, продължава да е


text:
подчинено на законодателството на първата държава, при условие че:
 i)
 продължителността на тази дейност не надвишава 24 месеца; и
 ii)
 това лице не е изпратено, за да замени друг командирован работник;
 б)
 лице, което обичайно осъществява дейност като самостоятелно заето лице в държава и което отива да осъществява подобна дейност в друга държава, продължава да бъде подчинено на законодателството на първата държава, при условие че предвидената продължителност на тази дейност не надвишава 24 месеца.
 2.
 До датата на влизане в сила на настоящото споразумение Съюзът уведомява Обединеното кралство в която от следните категории попада всяка една държава членка:
 а)
 категория A: държавата членка е уведомила Съюза, че желае дерогация от член SSC.10 в съответствие с настоящия член;
 б)
 категория Б: държавата членка е уведомила Съюза, че не желае дерогация от член SSC.10; или
 в)
 категория В: държавата членка не е посочила дали желае дерогация от член SSC.10.
 3.
 Документът, посочен в параграф 2, става съдържание на приложение SSC-8 на датата, на която влиза в сила настоящото споразумение.
 4.
 За държавите членки, които са изброени в категория А на датата на влизане в сила на настоящото споразумение, се прилага параграф 1, букви а) и б).
 5.
 За държавите членки, които са изброени в категория В на датата на влизане в сила на настоящото споразумение, параграф 1, букви а) и б) се прилага така, сякаш тази държава членка е била включена в категория А в продължение на един месец след датата на влизане в сила на настоящото споразумение. Специализираният комитет по координация в областта на социалната сигурност премества държава членка от категория В в категория А, ако Съюзът уведоми този специализиран комитет, че тази държава членка желае да бъде преместена.
 6.
 Един месец след датата на влизане в сила на настоящото споразумение категории Б и В престават да съществуват. Страните публикуват актуализирано приложение SSC-8 възможно най-скоро след това. За целите на параграф 1 се счита, че приложение SSC-8 съдържа само държави членки от категория А, считано от датата на това публикуване.
 7.
 Когато дадено лице е в ситуация, посочена в параграф 1, с участието на държава членка от категория В преди публикуването на актуализирано приложение SSC-8 в съответствие с параграф 6, параграф 1 продължава да се прилага към това лице, докато трае неговата дейност по параграф 1.
 8.
 Съюзът уведомява Специализираният комитет по координация в областта на социалната сигурност, ако държава членка желае да бъде заличена от категория А от приложение SSC-8, а Специализираният комитет по координация в областта на социалната сигурност, по искане на Съюза, заличава тази държава членка от категория А от приложение SSC-8. Страните публикуват актуализирано приложение SSC-8, което се прилага от първия ден на втория месец след получаването на искането от Специализирания комитет по координация в областта на социалната сигурност.
 9.
 Когато дадено лице е в ситуация, посочена в параграф 1, преди публикуването на актуализирано приложение SSC-8 в съответствие с параграф 8, параграф 1 продължава да се прилага към това лице, докато трае неговата дейност по параграф 1.
 Член SSC.12
 Осъществяване на дейност в две или повече държави


text:
1.
 Лице, което обичайно осъществява дейност като заето лице в две или повече държави членки, както и в Обединеното кралство, е подчинено:
 а)
 на законодателството на държавата по пребиваване, ако осъществява значителна част от дейността си в тази държава; или
 б)
 ако не осъществява значителна част от дейността си в държавата на пребиваване:
 i)
 на законодателството на държавата, в която се намира седалището или мястото на дейност на предприятието или работодателя, ако лицето е наето от едно предприятие или работодател; или
 ii)
 на законодателството на държавата, в която се намира седалището или мястото на дейност на предприятията или работодателите, ако лицето е наето от две или повече предприятия или работодатели, чиито седалища или места на дейност се намират само в една държава; или
 iii)
 на законодателството на държавата, в която се намира седалището или мястото на дейност на предприятието или работодателя, различна от държавата по пребиваване, ако лицето е наето от две или повече предприятия или работодатели, чиито седалища или места на дейност се намират в държава членка и в Обединеното кралство, една от които е държавата на пребиваване; или
 iv)
 на законодателството на държавата на пребиваване, ако лицето е наето от две или повече предприятия или работодатели, на поне двама от които седалището или мястото на дейност се намира в други държави, различни от държавата на пребиваване.
 2.
 Лице, което обичайно осъществява дейност като самостоятелно заето лице в една или повече държави членки, както и в Обединеното кралство, е подчинено:
 а)
 на законодателството на държавата по пребиваване, ако осъществява значителна част от дейността си в тази държава; или
 б)
 на законодателството на държавата, в която е центърът на интересите, свързани с дейността му, ако лицето не пребивава в една от държавите, в която осъществява значителна част от дейността си.
 3.
 Лице, което обичайно осъществява дейност като заето лице и дейност като самостоятелно заето лице в две или повече държави, е подчинено на законодателството на държавата, в която то осъществява дейността си като заето лице или, ако то осъществява такава дейност в две или повече държави, на законодателството, определено в съответствие с параграф 1.
 4.
 Лице, което е наето като държавен служител от една държава и което осъществява дейност като наето или като самостоятелно заето лице в една или повече други държави, е подчинено на законодателството на държавата, чийто субект е администрацията, която го е наела.
 5.
 Лице, което обичайно осъществява дейност като наето лице в две или повече държави членки (но не и в Обединеното кралство), е подчинено на законодателството на Обединеното кралство, ако то не осъществява значителна част от тази дейност в държавата на пребиваване и това лице:
 а)
 е наето от едно или повече предприятия или работодатели, всички от които имат седалище или място на дейност в Обединеното кралство;
 б)
 пребивава в държава членка и е наето от две или повече предприятия или работодатели, всички от които имат седалище или място на дейност в Обединеното кралство и в държавата членка на пребиваване;
 в)
 пребивава в Обединеното кралство и е наето от две или повече предприятия или работодатели,


text:
на поне две от които седалището или мястото на дейност се намира в различни държави членки; или
 г)
 пребивава в Обединеното кралство и е наето от едно или повече предприятия или работодатели, нито едно от които имат седалище или място на дейност в друга държава;
 6.
 Лице, което обичайно осъществява дейност като самостоятелно заето лице в две или повече държави членки (но не и в Обединеното кралство), без да осъществява значителна част от тази дейност в държавата на пребиваване, е подчинено на законодателството на Обединеното кралство, ако центърът на интересите, свързани с дейността му, се намира в Обединеното кралство.
 7.
 Параграф 6 не се прилага по отношение на лице, което обичайно осъществява дейност като заето лице и като самостоятелно заето лице в две или повече държави членки.
 8.
 За целите на прилагането на определеното в съответствие с тези разпоредби законодателство, лицата по параграфи 1—6 се приравняват на лица, осъществяващи цялата си дейност като заети лица или като самостоятелно заети лица и които са получавали целия си доход в съответната държава.
 Член SSC.13
 Доброволно или продължено осигуряване по избор на лицето
 1.
 Член SSC.10, SSC.11 и член SSC.12 не се прилагат за доброволно или продължено осигуряване по избор на лицето, освен ако в дадена държава не съществува само доброволна схема на осигуряване по отношение на един от клоновете, посочени в член SSC.3.
 2.
 Когато, по силата на законодателството на дадена държава, съответното лице подлежи на задължително осигуряване в тази държава, това лице не може да подлежи на схема за доброволно или продължено осигуряване по избор на лицето в друга държава. Във всички други случаи, в които за даден клон има възможност за избор измежду няколко схеми за доброволно или продължено осигуряване по избор на лицето, то се включва само в схемата, която е избрало.
 3.
 Въпреки това, по отношение на обезщетенията за инвалидност, старост и преживели лица заинтересованото лице може да се включи в схема за доброволно или продължено осигуряване по избор на лицето на дадена държава, дори и ако това лице задължително е подчинено на законодателството на друга държава, при условие че това лице е било подчинено на някакъв етап от дейността си на законодателството на първата държава поради или вследствие на дейност като заето или като самостоятелно заето лице и ако такова съвпадане се позволява изрично или имплицитно от законодателството на първата държава.
 4.
 Ако в законодателството на дадена държава достъпът до доброволно осигуряване или продължено осигуряване по избор се обуславя от изискването лицето да пребивава в съответната държава или да е упражнявало дейност като заето или самостоятелно заето лице, член SSC.6, буква б) се прилага само за тези лица, които на по-ранен етап са били подчинени на законодателството на въпросната държава на основание дейност като заето или самостоятелно заето лице.
 Член SSC.14
 Задължения на работодателя
 1.
 Работодател, чието седалище или място на дейност се намира извън компетентната държава, изпълнява всички задължения, произтичащи от законодателството, приложимо за заетите от него лица, по-специално задължението за плащане на вноските, предвидени в това законодателство, така както ако седалището или място му на


text:
дейност се намираха в компетентната държава.
 2.
 Работодател, чието място на дейност не е в държавата, чието законодателство се прилага, и заето от него лице могат да се договорят последното да изпълнява от свое име задълженията на работодателя по плащането на вноски, без да се засягат основните задължения на работодателя. Работодателят изпраща известие за тази договореност на компетентната институция на тази държава.
 ДЯЛ III
 СПЕЦИАЛНИ РАЗПОРЕДБИ ОТНОСНО РАЗЛИЧНИТЕ КАТЕГОРИИ ОБЕЗЩЕТЕНИЯ
 ГЛАВА 1
 ОБЕЗЩЕТЕНИЯ ЗА БОЛЕСТ, ЗА МАЙЧИНСТВО И СЪОТВЕТНИТЕ ИМ ОБЕЗЩЕТЕНИЯ ЗА ГЛЕДАНЕ НА ДЕТЕ ОТ БАЩАТА
 РАЗДЕЛ 1
 ОСИГУРЕНИ ЛИЦА И ЧленОВЕ НА ТЕХНИТЕ СЕМЕЙСТВА, С ИЗКЛЮЧЕНИЕ НА ПЕНСИОНЕРИ И ЧленОВЕТЕ НА ТЕХНИТЕ СЕМЕЙСТВА
 Член SSC.15
 Пребиваване в държава, различна от компетентната държава
 Осигуреното лице или членовете на неговото семейство, които пребивават в държава, различна от компетентната държава, получават в държавата, в която пребивават, обезщетения в натура, предоставяни, от името на компетентната институция, от институцията по място на пребиваване в съответствие с прилаганото от тази институция законодателство, като на осигурени лица съгласно посоченото законодателство.
 Член SSC.16
 Престой в компетентната държава, когато пребиваването е в друга държава — специални правила за членовете на семействата на пограничните работници
 1.
 Освен ако в параграф 2 не е предвидено друго, осигуреното лице и членовете на неговото семейство по член SSC.15 също имат право на обезщетения в натура по време на своя престой в компетентната държава. Обезщетенията в натура се предоставят от компетентната институция и за нейна сметка, в съответствие с прилаганото от тази институция законодателство, като на лица с местожителство в тази държава.
 2.
 Членовете на семейството на пограничен работник имат право на обезщетения в натура по време на престоя си в компетентната държава.
 Когато обаче компетентната държава е посочена в списъка в приложение SSC-2, членовете на семейството на пограничен работник, които пребивават в същата държава като пограничния работник, имат право на обезщетения в натура в компетентната държава само при условията, определени в член SSC.17, параграф 1.
 Член SSC.17
 Престой извън компетентната държава
 1.
 Освен ако в параграф 2 не е предвидено друго, осигурено лице и членовете на неговото семейство, които имат престой в държава, различна от компетентната държава, имат право на обезщетения в натура, предоставяни от името на компетентната институция от институцията по мястото на престой в съответствие с прилаганото от тази институция законодателство, като на осигурени съгласно това законодателство лица, когато:
 а)
 обезщетенията в натура стават необходими по медицински причини по време на престоя им, по мнението на предоставящия обезщетенията в натура, като се вземат предвид естеството на обезщетенията и очакваната продължителност на престоя;
 б)
 лицето не е пътувало до тази държава с цел получаване на обезщетения в натура, освен ако лицето е пътник или член на екипажа на плавателен съд или въздухоплавателно средство, пътуващо до тази държава, и обезщетенията в натура са станали необходими по медицински причини по време на пътуването или полета; и
 в)
 е представен валиден документ за права, в съответствие с член SSCI.22, параграф 1 от приложение SSC-7.
 2.
 Допълнение SSCI-2 към приложение SSC-7 съдържа списък на обезщетения в натура, за предоставянето на които през време на


text:
престой в друга държава, се изисква, по практически причини, предварително съгласие между заинтересованото лице и институцията, която предоставя грижите.
 Член SSC.18
 Придвижване с цел получаване на обезщетения в натура – разрешение за получаване на подходящо лечение извън държавата по пребиваване
 1.
 Освен ако в настоящия протокол не е предвидено друго, осигуреното лице, което се придвижва до друга държава с цел получаване на обезщетение в натура по време на престоя си там, иска разрешение от компетентната институция.
 2.
 Осигурено лице, което е получило разрешение от компетентната институция да замине за друга държава с цел получаване подходящо за състоянието му лечение, получава обезщетенията в натура, предоставени от името на компетентната институция, от институцията по мястото на престоя, в съответствие с прилаганото от нея законодателство, като на осигурено съгласно посоченото законодателство лице. Разрешението се дава когато въпросното лечение е сред обезщетенията, предвидени от законодателството в държавата, в която пребивава съответното лице и в която то не може да получи това лечение в срока, който е оправдан от медицинска гледна точка, като се вземе предвид неговото текущо здравословно състояние и вероятното развитие на неговото заболяване.
 3.
 Параграфи 1 и 2 се прилагат mutatis mutandis към членовете на семейството на осигуреното лице.
 4.
 Ако членовете на семейството на осигуреното лице пребивават в държава, различна от държавата, в която пребивава осигуреното лице, и тази държава е избрала система за възстановяване на разходи на базата на фиксирани суми, разходите за обезщетенията в натура, посочени в параграф 2, се поемат от институцията по пребиваване на членовете на семейството. В този случай, за целите на параграф 1, институцията по място на пребиваване на членовете на семейството се счита за компетентна институция.
 Член SSC.19
 Парични обезщетения
 1.
 Осигуреното лице или членовете на неговото семейство, които пребивават или имат престой в държава, различна от компетентната държава, имат право на парични обезщетения от компетентната институция в съответствие с разпоредбите на прилаганото от тази институция законодателство. По споразумение между компетентната институция и институцията по място на пребиваване или престой, тези обезщетения могат обаче да се предоставят от институцията по място на пребиваване или престой, за сметка на компетентната институция в съответствие със законодателството на компетентната държава.
 2.
 Компетентната институция на дадена държава, чието законодателство предвижда изчисляването на парични обезщетения да става въз основа на среден доход или на средна осигурителна основа, определя такъв среден доход или средна осигурителна основа изключително въз основа на доходи, потвърдени за получени, или на прилаганата осигурителна основа през време на периодите, завършени съгласно посоченото законодателство.
 3.
 Компетентната институция на дадена държава, чието законодателство предвижда изчисляването на парични обезщетения да става въз основа на стандартен доход, отчита единствено стандартния доход или, когато е необходимо, средните стандартни доходи за периодите, завършени съгласно посоченото законодателство.
 4.
 Параграфи 2 и 3 се прилагат mutatis mutandis към случаите, в които законодателството, прилагано от компетентната институция, предвижда специфичен изискуем осигурителен период, който, в този случай, съответства изцяло или частично на периодите, завършени от съответното лице съгласно законодателството на една или повече други държави.
 Член SSC.20
 Лица, подали искане за пенсия
 1.
 Осигурено лице, което


text:
по време на подаване на искането за пенсия или по време на разглеждане на искането за пенсия загуби право на обезщетения в натура съгласно законодателството на последната компетентна държава, запазва правото да получи обезщетения в натура съгласно законодателството на държавата, в която това лице пребивава, в случай че отговаря на условията за осигуряване съгласно законодателството на посочената в параграф 2 държава. Правото на обезщетения в натура в държавата по пребиваване се прилага също и за членовете на семейството на лицето, подало искане за пенсия.
 2.
 Обезщетенията в натура са за сметка на институцията на държавата, която в случай на отпускане на пенсията би станала компетентна съгласно членове SSC.21, SSC.22 и SSC.23.
 РАЗДЕЛ 2
 ОСОБЕНИ РАЗПОРЕДБИ ЗА ПЕНСИОНЕРИ И ЧленОВЕ НА ТЕХНИТЕ СЕМЕЙСТВА
 Член SSC.21
 Право на обезщетения в натура съгласно законодателството на държавата по пребиваване
 Лице, което получава пенсия или пенсии съгласно законодателството на две или повече държави, от които едната е държавата по пребиваване, и което има право на обезщетения в натура съгласно законодателството на тази държава, заедно с членовете на своето семейството получава такива обезщетения в натура от и за сметка на институцията по пребиваване, както ако е пенсионер, чиято пенсия е дължима само съгласно законодателството на тази държава.
 Член SSC.22
 Липса на право на обезщетения в натура съгласно законодателството на държавата по пребиваване
 1.
 Лице, което:
 а)
 пребивава в държава;
 б)
 получава пенсия или пенсии съгласно законодателството на една или повече държави; и
 в)
 няма право на обезщетения в натура съгласно законодателството на държавата по пребиваване,
 въпреки това получава такива обезщетения за себе си и за членовете на своето семейство, доколкото би имало право на това, съгласно законодателството на държавата или на поне една от държавите, компетентни по отношение на неговите пенсии, ако то пребиваваше в тази държава. Обезщетенията в натура се предоставят за сметка на институцията, посочена в параграф 2, от институцията по пребиваване, както ако заинтересованото лице има право на пенсия и обезщетения в натура съгласно законодателството на тази държава.
 2.
 В случаите, предвидени в параграф 1, разходите за обезщетенията в натура се поемат от институцията, определена по следните правила:
 а)
 когато пенсионерът е третиран като имащ право на обезщетения в натура съгласно законодателството на една държава, разходите за тези обезщетения се поемат от компетентната институция на тази държава;
 б)
 когато пенсионерът е третиран като имащ право на обезщетения в натура съгласно законодателството на две или повече държави, разходите за тези обезщетения се поемат от компетентната институция на държавата, на чието законодателство лицето е било подчинено за най-дълъг период от време;
 в)
 ако в резултат на прилагането на правилото в буква б) се окаже, че няколко институции отговарят за разходите за обезщетенията, разходите са за сметка на компетентната институция на държавата, на чието законодателство пенсионерът последно е бил подчинен.
 Член SSC.23
 Пенсии съгласно законодателството на една или повече държави, различни от държавата по пребиваване, когато съществува право на обезщетения в натура в последната държава
 Когато лице, което получава пенсия или пенсии съгласно законодателството на една или повече държави, пребивава в държава, съгласно чието законодателство правото


text:
на получаване на обезщетения в натура не зависи от изисквания за осигуряване или условия за извършване на дейност като заето или самостоятелно заето лице, и това лице не получава пенсия от държавата по пребиваване, разходите за обезщетения в натура, предоставяни на него и на членовете на семейството му, се поемат от институцията на една от държавите, компетентни по отношение на пенсиите на лицето, определени в съответствие с член SSC.22, параграф 2, доколкото лицето и членовете на неговото семейство биха имали право на такива обезщетения, ако пребиваваха в тази държава.
 Член SSC.24
 Пребиваване на членовете на семейството в държава, различна от тази, в която пенсионерът пребивава
 Когато дадено лице:
 а)
 получава пенсия или пенсии съгласно законодателството на една или повече държави; и
 б)
 пребивава в държава, различна от тази, в която пребивават членовете на неговото семейство,
 тези членове на семейството на това лице имат право да получават обезщетения в натура от институцията по мястото на тяхното пребиваване в съответствие с прилаганото от нея законодателство, доколкото пенсионерът има право на обезщетения в натура съгласно законодателството на дадена държава. Разходите се поемат от компетентната институция, отговорна за разходите за обезщетенията в натура, предоставяни на пенсионера в държавата му по пребиваване.
 Член SSC.25
 Престой на пенсионер или на членове на неговото семейство в държава, различна от държавата, в която пребивават — престой в компетентната държава — разрешение за подходящо лечение извън държавата по пребиваване
 1.
 Член SSC.17 се прилага mutatis mutandis за:
 а)
 лице, което получава пенсия или пенсии съгласно законодателството на една или повече държави и което има право на обезщетения в натура съгласно законодателството на една от държавите, които предоставят пенсията(ите) му;
 б)
 членовете на неговото семейство,
 които имат престой в държава, различна от тази, в която пребивават.
 2.
 Член SSC.16, параграф 1 се прилага mutatis mutandis за лицата, описани в параграф 1, когато те имат престой в държавата, в която се намира компетентната институция, която отговаря за разходите за обезщетенията в натура, предоставяни на пенсионера в държавата по неговото пребиваване и тази държава е избрала това и фигурира в списъка в приложение SSC-3.
 3.
 Член SSC.18 се прилага mutatis mutandis за пенсионер или членовете на неговото семейство, които имат престой в държава, различна от тази, в която пребивават, с цел получаване на подходящо за състоянието им лечение.
 4.
 Освен ако не е предвидено друго в параграф 5, разходите за обезщетенията в натура, посочени в параграфи 1—3, се поемат от компетентната институция, която отговаря за разходите за обезщетения в натура, предоставяни на пенсионера в неговата държава по прeбиваване.
 5.
 Разходите за обезщетенията в натура, посочени в параграф 3, се поемат от институцията по място на пребиваване на пенсионера или на членовете на неговото семейство, ако тези лица пребивават в държава, която е избрала система за възстановяване на разходи на базата на фиксирани суми. В тези случаи, за целите на параграф 3, институцията по място на пребиваване на пенсионера или на членовете на семейството му се счита за компетентна институция.
 Член SSC.26
 Парични обезщетения за пенсионери
 1.
 Паричните обезщетения се изплащат на лице,


text:
получаващо пенсия или пенсии съгласно законодателството на една или повече държави от компетентната институция на държавата, в която се намира компетентната институция, която отговаря за разходите за обезщетенията в натура, предоставяни на пенсионера в неговата държава по пребиваване. Член SSC.19 се прилага mutatis mutandis.
 2.
 Параграф 1 се прилага също така за членовете на семейството на пенсионера.
 Член SSC.27
 Вноски от пенсионери
 1.
 Институцията на дадена държава, която съгласно прилаганото от нея законодателство, извършва удръжки на осигурителни вноски за болест, за майчинство и съответните им обезщетения за гледане на дете от бащата, може да изисква и възстановява такива удръжки, изчислени в съответствие със законодателството, което прилага, само доколкото разходите за обезщетенията по членове SSC.21—SSC.24 се поемат от институцията на посочената държава.
 2.
 Когато в случаите по член SSC.23 придобиването на право на получаване на обезщетения за болест, за майчинство и съответните им обезщетения за гледане на дете от бащата е в зависимост от плащането на осигурителни вноски или подобни плащания съгласно законодателството на държавата, в която пребивава съответният пенсионер, тези осигурителни вноски не са дължими по силата на такова пребиваване.
 РАЗДЕЛ 3
 ОБЩИ РАЗПОРЕДБИ
 Член SSC.28
 Общи разпоредби
 Членове SSC.21—SSC.27 не се прилагат за пенсионер или членове на семейството на пенсионера, които имат право на обезщетения съгласно законодателството на дадена държава въз основа на дейност като заето или самостоятелно заето лице. В такъв случай, за целите на настоящата глава, към съответното лице се прилагат членове SSC.15—SSC.19.
 Член SSC.29
 Предимство на правото на обезщетения в натура — специално правило за правото на обезщетения на членовете на семейството в държавата по пребиваване
 1.
 Освен ако не е предвидено друго в параграф 2 и 3, когато член на семейството има самостоятелно право на обезщетения в натура въз основа на законодателството на дадена държава или на настоящата глава, това право има предимство пред производното право на обезщетения в натура за членовете на семейството.
 2.
 Освен ако в параграф 3 не е предвидено друго, когато самостоятелното право в държавата на пребиваване съществува пряко и единствено въз основа на пребиваването на заинтересованото лице в тази държава, производното право на обезщетения в натура има предимство пред самостоятелното право.
 3.
 Независимо от параграфи 1 и 2, обезщетенията в натура се предоставят на членовете на семейството на осигурено лице за сметка на компетентната институция в държавата, в която те пребивават, когато:
 а)
 тези членове на семейството пребивават в държава, съгласно чието законодателство правото на обезщетения в натура не зависи от условия за осигуряване или дейност като заето или самостоятелно заето лице; и
 б)
 съпругът или лицето, което се грижи за децата на осигуреното лице, осъществява дейност като заето или самостоятелно заето лице в тази държава или получава пенсия от тази държава въз основа на дейност като заето или самостоятелно заето лице.
 Член SSC.30
 Възстановяване на разходи между институции
 1.
 Обезщетенията в натура, предоставяни от институция на една държава от името на институция на друга държава съгласно настоящата глава се възстановяват напълно.
 2.
 Възстановяването по параграф 1 се определя и извършва в съответствие с разпоредбите, установени в приложение SSC-7, или


text:
при представянето на доказателство за действително извършени разходи, или на базата на фиксирана сума за държавите, в които правните или административните структури са такива, че възстановяването на базата на действително извършени разходи не е целесъобразно.
 3.
 Държавите и техните компетентни органи могат да предвидят други начини за възстановяване или за отмяна на всякакво възстановяване между институциите, намиращи се под тяхна юрисдикция.
 ГЛАВА 2
 ОБЕЗЩЕТЕНИЯ ЗА ТРУДОВИ ЗЛОПОЛУКИ И ПРОФЕСИОНАЛНИ БОЛЕСТИ
 Член SSC.31
 Право на обезщетения в натура и на парични обезщетения
 1.
 Без да се засягат някои по-благоприятни разпоредби в параграфи 2 и 3 от настоящия член, член SSC.15, член SSC.16, параграф 1, член SSC.17, параграф 1 и член SSC.18, параграф 1 се прилагат също за обезщетения за трудови злополуки и професионални болести.
 2.
 Лице, което е претърпяло трудова злополука или е заболяло от професионална болест и което пребивава или има престой в държава, различна от компетентната държава, има право на специалните обезщетения в натура по схемата за трудови злополуки или професионални болести, предоставяни от името на компетентната институция, от институцията по място на пребиваване или престой в съответствие с прилаганото от нея законодателство, като на осигурено съгласно посоченото законодателство лице.
 3.
 Компетентната институция не може да откаже да предостави разрешението, предвидено в член SSC.18, параграф 1, на лице, което е претърпяло трудова злополука или е заболяло от професионална болест и има право на обезщетения за сметка на тази институция, когато подходящото за неговото състояние лечение не може да бъде проведено в държавата, в която лицето пребивава, в рамките на оправдан от медицинска гледна точка период, като се има предвид текущото здравословно състояние на това лице и вероятното протичане на болестта.
 4.
 Член SSC.19 се прилага също за обезщетенията, попадащи в обхвата на настоящата глава.
 Член SSC.32
 Разходи по транспортиране
 1.
 Компетентната институция на дадена държава, чието законодателство предвижда поемане на разходите за транспортиране на лице, претърпяло трудова злополука или страдащо от професионална болест, до мястото, където пребивава, или до болница, поема такива разходи до съответното място в държавата, където лицето пребивава, при условие, че тази институция даде предварително разрешение за такова транспортиране, като надлежно прецени причините, които го оправдават. Такова разрешение не се изисква за пограничен работник.
 2.
 Компетентната институция на дадена държава, чието законодателство предвижда поемане на разходите за транспортиране на тялото на лице, загинало при трудова злополука до мястото на погребението, в съответствие с прилаганото от нея законодателство, поема такива разходи до съответното място в държавата, където лицето е пребивавало по време на злополуката.
 Член SSC.33
 Обезщетения при професионална болест, когато лицето, страдащо от такава болест, е било изложено на същия риск в няколко държави
 Когато заболяло от професионална болест лице е осъществявало съгласно законодателството на две или повече държави дейност, която по своя характер може да причинява посочената болест, обезщетенията, за които това лице или преживелите го лица могат да претендират, се отпускат изключително съгласно законодателството на последната от тези държави, чиито условия са изпълнени.
 Член SSC.34
 Влошаване на професионална болест
 В случай на влошаване на професионална болест, за която страдащото от нея лице е получавало


text:
или получава обезщетения съгласно законодателството на дадена държава, се прилагат следните правила:
 а)
 ако заинтересованото лице по време на получаване на обезщетенията не е осъществявало съгласно законодателството на друга държава дейност като заето или като самостоятелно заето лице, която би могла да причини или да влоши тази болест, компетентната институция на първата държава поема разходите по обезщетенията съгласно разпоредбите на прилаганото от нея законодателство, като отчита влошаването;
 б)
 ако заинтересованото лице, по време на получаване на обезщетенията, е осъществявало такава дейност съгласно законодателството на друга държава, компетентната институция на първата държава е длъжна да поеме разходите по обезщетенията съгласно разпоредбите на прилаганото от нея законодателство, без да отчита влошаването. Компетентната институция на втората държава отпуска на заинтересованото лице добавка, чийто размер е равен на разликата между размера на обезщетенията, дължими след влошаването, и размера, който би бил дължим преди влошаването съгласно прилаганото от нея законодателство, ако болестта е възникнала съгласно законодателството на тази държава;
 в)
 правилата за намаляване, спиране или прекратяване, установени в законодателството на дадена държава, не се прилагат спрямо лица, получаващи обезщетения, предоставени от институции на две държави, в съответствие с буква б).
 Член SSC.35
 Правила за отчитане особеностите на някои законодателства
 1.
 Ако в държавата, в която заинтересованото лице пребивава или има престой, не съществува осигуряване срещу трудови злополуки или професионални болести, или такова осигуряване съществува, но няма институция, която да отговаря за отпускане на обезщетения в натура, тези обезщетения се предоставят от институцията по място на пребиваване или престой, която отговаря за предоставянето на обезщетения в натура в случай на болест.
 2.
 Ако в компетентната държава не съществува осигуряване срещу трудови злополуки или професионални болести, разпоредбите на настоящата глава относно обезщетенията в натура се прилагат въпреки това за лице, което има право на такива обезщетения за болест, за майчинство и съответните им обезщетения за гледане на дете от бащата съгласно законодателството на тази държава, ако това лице претърпи трудова злополука или страда от професионална болест по време на пребиваването или престоя си в друга държава. Разходите се поемат от институцията, компетентна за обезщетенията в натура съгласно законодателството на компетентната държава.
 3.
 Член SSC.6 се прилага за компетентната институция в държава по отношение на равностойността на трудовите злополуки и професионалните болести, които или са настъпили, или са били потвърдени впоследствие съгласно законодателството на друга държава при оценяване степента на неработоспособност, правото на обезщетение или неговия размер, при условие че:
 а)
 не се дължи обезщетение във връзка с трудова злополука или професионална болест, настъпила или установена в миналото, съгласно прилаганото от нея законодателство; и
 б)
 не се дължи обезщетение във връзка с трудова злополука или професионална болест, настъпила или потвърдена впоследствие съгласно законодателството на другата държава, съгласно което е претърпяна трудовата злополука или е потвърдена професионалната болест.
 Член SSC.36
 Възстановяване на разходи между институции
 1.
 Член SSC.30 се прилага също към обезщетенията, уредени в настоящата глава, и възстановяването се извършва на базата на действително направени разходи.
 2.
 Държавите или техните компетентни органи могат да предвидят други начини за възстановяване или за отмяна на всякакво възстановяване между институциите под


text:
тяхна юрисдикция.
 ГЛАВА 3
 ПОМОЩИ ПРИ СМЪРТ
 Член SSC.37
 Право на помощи в случай на смърт във, или когато правоимащият пребивава във, държава, различна от компетентната държава
 1.
 Когато осигурено лице или член на неговото семейство почине в държава, различна от компетентната държава, смъртта се смята за настъпила в компетентната държава.
 2.
 Компетентната институция е длъжна да отпусне помощи при смърт, изплащани съгласно прилаганото от нея законодателство, дори ако правоимащият пребивава на територията на държава, различна от компетентната държава.
 3.
 Параграфи 1 и 2 се прилагат също така и когато смъртта е причинена от трудова злополука или професионална болест.
 Член SSC.38
 Предоставяне на обезщетения в случай на смърт на пенсионер
 1.
 В случай на смърт на пенсионер, който е имал право на пенсия съгласно законодателството на една държава или на пенсии съгласно законодателството на две или повече държави, когато този пенсионер е пребивавал в държава, различна от тази, където се намира институцията, отговаряща за разходите за обезщетенията в натура, предоставяни съгласно член SSC.22 и член SSC.23, помощите при смърт, изплащани съгласно прилаганото от тази институция законодателство, се предоставят за нейна сметка, както ако пенсионерът е пребивавал към момента на смъртта си в държавата, в която се намира тази институция.
 2.
 Параграф 1 се прилага mutatis mutandis към членовете на семейството на пенсионера.
 ГЛАВА 4
 ОБЕЗЩЕТЕНИЯ ЗА ИНВАЛИДНОСТ
 Член SSC.39
 Изчисляване на обезщетенията за инвалидност
 Без да се засяга член SSC.7, когато съгласно законодателството на компетентната държава по дял II от настоящия протокол, размерът на обезщетенията за инвалидност зависи от продължителността на периодите на осигуряване, заетост, самостоятелна заетост или пребиваване, компетентната държава не е длъжна да взема предвид такива периоди, завършени съгласно законодателството на друга държава, за целите на изчисляването на размера на дължимото обезщетение за инвалидност.
 Член SSC.40
 Специални разпоредби за сумиране на периоди
 Компетентната институция на държава, чието законодателство поставя придобиването, запазването или възстановяването на правото на обезщетения в зависимост от завършването на осигурителни периоди или период на пребиваване, прилага mutatis mutandis член SSC.46, когато е целесъобразно.
 Член SSC.41
 Влошаване на състоянието на инвалидност
 В случай на влошаване на състоянието на инвалидност, за която едно лице получава обезщетения съгласно законодателството на държава в съответствие с настоящия протокол, предоставянето на обезщетенията продължава съгласно настоящата глава, като се отчита степента на влошаването.
 Член SSC.42
 Превръщане на обезщетения за инвалидност в обезщетения за старост
 1.
 Когато е предвидено в законодателството на държавата, която изплаща обезщетение за инвалидност в съответствие с настоящия протокол, обезщетенията за инвалидност се превръщат в обезщетения за старост при условията, определени от законодателството, съгласно което те се предоставят, и в съответствие с дял III, глава 5.
 2.
 Когато лице, получаващо обезщетения за инвалидност, може да предяви претенция за обезщетения за старост съгласно законодателството на една или повече държави в съответствие с член SSC.45, всяка институция, на която е възложено отпускане на обезщетения за инвалидност съгласно законодателството на дадена държава, продължава да предоставя на такова лице обезщетенията за инвалидност, на които то има право съгласно прилаганото от нея законодателство, докато параграф 1 стане приложим по отношение на тази институция или


text:
до момента, когато заинтересованото лице изпълни условията за такива обезщетения.
 Член SSC.43
 Специални разпоредби за държавните служители
 Членове SSC.7, SSC.39, SSC.41, SSC.42 и член SSC.55, параграфи 2 и 3 се прилагат mutatis mutandis към лица, обхванати от специална схема за държавни служители.
 ГЛАВА 5
 ПЕНСИИ ЗА СТАРОСТ И ПЕНСИИ НА ПРЕЖИВЕЛИ ЛИЦА
 Член SSC.44
 Отчитане на период за гледане на дете
 1.
 Когато съгласно законодателството на държавата, която е компетентна съгласно дял II, периодът за отглеждане на дете не се отчита, институцията на държавата, чието законодателство съгласно дял II е било приложимо към съответното лице, тъй като то е осъществявало дейност като заето или самостоятелно заето лице към датата, на която съгласно това законодателство за съответното дете е започнал да се отчита периодът за отглеждане на дете, продължава да отговаря за отчитането на този период като период за отглеждане на дете съгласно собственото си законодателство, така както ако отглеждането на детето е било осъществено на собствената ѝ територия.
 2.
 Параграф 1 не се прилага, ако спрямо съответното лице се прилага или започва да се прилага законодателството на друга държава поради осъществяването на дейност като заето или самостоятелно заето лице.
 Член SSC.45
 Общи разпоредби
 1.
 Всички компетентни институции определят правото на обезщетение, съгласно всички законодателства на държавите, на които заинтересованото лице е подчинено, при подаване на заявление за отпускане на пенсия, освен ако заинтересованото лице изрично поиска отлагане на отпускане на обезщетения за старост съгласно законодателството на една или повече държави.
 2.
 Ако към даден момент заинтересованото лице не отговаря или престане да отговаря на условията, установени от всички прилагани спрямо това лице законодателства на държавите, на които заинтересованото лице било подчинено, институциите, прилагащи законодателството, на чиито изисквания лицето отговаря, няма да зачитат при изчисляването в съответствие с член SSC.47, параграф 1, буква а) или б) периодите, завършени съгласно законодателството, на чиито условия лицето не отговаря или е престанало да отговаря, когато това довежда до по-малък размер на обезщетението.
 3.
 Параграф 2 се прилага mutatis mutandis, когато заинтересованото лице изрично е поискало отлагане на отпускането на обезщетения за старост.
 4.
 Ново изчисляване се извършва автоматично, когато условията на другите законодателства бъдат изпълнени или когато лицето поиска отпускане на отложеното в съответствие с параграф 1 обезщетение за старост, освен ако завършените по другото законодателство периоди вече са били взети предвид по силата на параграфи 2 или 3.
 Член SSC.46
 Специални разпоредби за сумиране на периоди
 1.
 Когато законодателството на държава поставя отпускането на определени обезщетения в зависимост от осигурителен период, придобит само от специфична дейност като заето или като самостоятелно заето лице или от дейност, обхваната от специална схема за заети лица или самостоятелно заети лица, компетентната институция на тази държава зачита периодите, завършени съгласно законодателството на други държави, само ако са завършени по съответстваща схема или, ако такава не е налице, по същата професия, или, когато е уместно, по същата дейност като заето или като самостоятелно заето лице.
 Ако, след като се зачетат така завършените периоди, заинтересованото лице не отговаря на условията за получаване на обезщетенията по специална схема, тези периоди


text:
се зачитат за целите на отпускане на обезщетенията по общата схема или, ако това не е налице, по схемата, приложима за работници или служители, според случая, при условие че заинтересованото лице е било включено в някоя от тези схеми.
 2.
 Осигурителните периоди, завършени съгласно специална схема на държава се зачитат за целите на отпускането на обезщетения по общата схема или, ако това не е възможно, по схема, приложима за работници или служители на друга държава, според случая, при условие че заинтересованото лице е било включено в някоя от тези схеми, дори ако тези периоди са били вече отчетени в последната държава по специална схема.
 3.
 Когато в законодателството или в конкретна схема на държава придобиването, запазването или възстановяването на правото на обезщетения се обуславя от условието съответното лице да е било осигурено по времето на материализиране на риска, това условие се смята за изпълнено, ако съответното лице е било осигурено преди това по законодателството или конкретна схема на тази държава и ако към момента на материализиране на риска е осигурено за същия риск по законодателството на друга държава или, в случай че това условие не е изпълнено, ако съгласно законодателството на друга държава се дължи обезщетение за същия риск. Последното условие обаче се счита за изпълнено в случаите, посочени в член SSC.52.
 Член SSC.47
 Отпускане на обезщетения
 1.
 Компетентната институция изчислява размера на дължимото обезщетение:
 а)
 съгласно прилаганото от нея законодателство, само когато условията за получаване на обезщетения са били изпълнени изключително съгласно националното право (самостоятелно обезщетение);
 б)
 чрез изчисляване на теоретичен размер и впоследствие на действителен размер (пропорционално обезщетение), както следва:
 i)
 теоретичният размер на обезщетението е равен на обезщетението, за което заинтересованото лице може да претендира, ако всички осигурителни периоди и/или периоди на пребиваване, които са завършени съгласно законодателството на другите държави, са били завършени съгласно прилаганото от нея законодателство към датата на отпускане на обезщетението. Ако съгласно това законодателство размерът не зависи от продължителността на завършените периоди, този размер се смята за теоретичния размер;
 ii)
 компетентната институция определя след това пропорционалния размер на обезщетението, като отнася към теоретичния размер съотношението между продължителността на периодите, завършени преди настъпването на риска съгласно законодателството, което тя прилага, и цялата продължителност на периодите, завършени преди настъпването на риска съгласно законодателствата на всички държави по случая.
 2.
 Когато е целесъобразно, компетентната институция прилага към размера, изчислен в съответствие с параграф 1, букви a) и б), всички правила за намаляване, спиране или прекратяване, съгласно прилаганото от нея законодателство, в границите, предвидени от членове SSC.48, SSC.49 и SSC.50.
 3.
 Заинтересованото лице има право да получи от компетентната институция на всяка държава по-високия от размерите, изчислени в съответствие с параграф 1, букви a) и б).
 4.
 Когато изчислението, направено съгласно параграф 1, буква a) в дадена държава, неизменно води до това, че самостоятелното обезщетение е равно или по-голямо от пропорционалното обезщетение, изчислено в съответствие с параграф 1, буква б), компетентната институция отказва пропорционалното изчисляване, при условие че:
 а)
 подобна ситуация е описана в част 1 от приложение SSC-4;
 б)
 не се прилага законодателство, предвиждащо правила


text:
за избягване на съвпадането, както е посочено в членове SSC.49 и SSC.50, освен ако са изпълнени условията, посочени в член SSC.50, параграф 2; и
 в)
 член SSC.52 не се прилага по отношение на периоди, завършени по законодателството на друга държава при конкретните обстоятелства на случая.
 5.
 Независимо от параграфи 1, 2 и 3, пропорционалното изчисление не се прилага към схемите за отпускане на обезщетения, за които периодът не е от значение за изчислението, при условие че тези схеми са включени в списъка в приложение SSC-4, част 2. В тези случаи съответното лице има право на обезщетение, изчислено съгласно законодателството на съответната държава.
 Член SSC.48
 Правила за избягване на съвпадането
 1.
 Всяко съвпадане на обезщетения за старост и за преживели лица, изчислени или отпуснати въз основа на осигурителни периоди или периоди на пребиваване, завършени от същото лице, се счита за съвпадане на обезщетения от един и същи вид.
 2.
 Съвпадането на обезщетения, които не могат да се смятат за обезщетения от един и същи вид по смисъла на параграф 1, се счита за съвпадане на обезщетения от различен вид.
 3.
 Следните разпоредби се прилагат за целите на правилата за избягване на съвпадането, установени от законодателството на дадена държава в случай на съвпадане на обезщетение за старост или за преживяло лице с обезщетение от същия вид, от различен вид или друг доход:
 а)
 компетентната институция взема предвид обезщетенията или доходите, придобити в друга държава, само когато прилаганото от нея законодателство предвижда зачитането на обезщетения или доходи, придобити в чужбина;
 б)
 компетентната институция взема предвид размера на обезщетенията, платими от друга държава, преди приспадането на данъци, вноски за социална сигурност и други индивидуални налози или удръжки, освен ако прилаганото от нея законодателство предвижда прилагането на правила за избягване съвпадането след такива намалявания, при условията и процедурите, определени в приложение SSC-7;
 в)
 компетентната институция не взема предвид размера на обезщетенията, придобити съгласно законодателството на друга държава на основата на доброволно осигуряване или продължено осигуряване по избор на лицето;
 г)
 ако отделна държава прилага правила за избягване на съвпадането, тъй като заинтересованото лице получава обезщетения от същия или от различен вид съгласно законодателството на друга държава или доход, придобит в друга държава, дължимото обезщетение може да бъде намалено само с размера на такива обезщетения или такъв доход.
 Член SSC.49
 Съвпадане на обезщетения от един и същ вид
 1.
 Когато обезщетения от един и същ вид, дължими съгласно законодателството на две или повече държави, съвпадат, правилата за избягване на съвпадането, установени в законодателството на дадена държава, няма да се прилагат към пропорционалното обезщетение.
 2.
 Правилата за избягване на съвпадането се прилагат към самостоятелно обезщетение само ако съответното обезщетение е:
 а)
 обезщетение, чийто размер не зависи от продължителността на осигурителните периоди или на периодите на пребиваване; или
 б)
 обезщетение, чийто размер се определя на основата на начислен период, за който се счита, че е бил завършен между датата на настъпване на риска и по-късна дата, което съвпада с:
 i)
 обезщетение от същия вид, освен когато има сключено споразумение между две или повече държави за избягване зачитането на


text:
един и същи начислен период повече от веднъж, или
 ii)
 обезщетение, посочено в буква a).
 Обезщетенията и споразуменията, посочени в букви а) и б), са изброени в приложение SSC-5.
 Член SSC.50
 Съвпадане на обезщетения от различен вид
 1.
 Ако получаването на обезщетения от различен вид или друг доход изисква прилагането на правилата за избягване на съвпадане, установени от законодателството на съответната държава относно:
 а)
 две или повече самостоятелни обезщетения, компетентните институции разделят размерите на обезщетението или обезщетенията или другия доход, както те биха били зачетени, на броя на обезщетенията, за които се прилагат посочените правила;
 въпреки това, прилагането на тази буква не може да лиши заинтересованото лице от неговия статус на пенсионер за целите на други глави от този дял при реда и условията, определени с приложение SSC-7;
 б)
 едно или повече пропорционални обезщетения, компетентните институции отчитат обезщетението, обезщетенията или другия доход и всички елементи, определени за прилагане на правилата за избягване на съвпадането като функция на съотношението между осигурителния период и/или периода на пребиваване, установени за изчислението по член SSC.47, параграф 1, буква б), подточка ii);
 в)
 едно или повече самостоятелни обезщетения и едно или повече пропорционални обезщетения, компетентните институции прилагат mutatis mutandis буква а) по отношение самостоятелните обезщетения и буква б) по отношение пропорционалните обезщетения.
 2.
 Компетентната институция не прилага разделянето, установено по отношение на самостоятелните обезщетения, ако прилаганото от нея законодателство предвижда зачитането на обезщетения от различен вид или друг доход и всички други елементи за изчисляване на част от техния размер, определен като функция на съотношението между осигурителния период и/или периода на пребиваване по член SSC.47, параграф 1, буква б), подточка ii).
 3.
 Параграфи 1 и 2 се прилагат mutatis mutandis, когато съгласно законодателството на една или повече държави право на обезщетение не може да бъде придобито в случаите, в които съответното лице получава обезщетение от различен вид, изплащано съгласно законодателството на друга държава, или друг доход.
 Член SSC.51
 Допълнителни разпоредби за изчисляването на обезщетения
 1.
 При изчисляването на теоретичните и пропорционални размери по член SSC.47, параграф 1, буква б) се прилагат следните правила:
 а)
 когато общата продължителност на завършените осигурителни периоди и/или периоди на пребиваване преди материализиране на риска съгласно законодателствата на всички заинтересовани държави е по-голяма от максималния срок, който се изисква от законодателството на една от тези държави за получаването на пълно обезщетение, компетентната институция на тази държава взема предвид този максимален срок, вместо общата продължителност на завършените периоди; този метод на изчисляване не трябва да води до налагане върху тази институция на разходи за обезщетение, по-големи от пълното обезщетение, предвидено от прилаганото от нея законодателство. Разпоредбата не се прилага към обезщетения, чийто размер не зависи от продължителността на осигуряването;
 б)
 процедурата за отчитане на съвпадащите периоди е определена в приложение SSC-7;
 в)
 ако законодателството на дадена държава предвижда обезщетенията да се изчисляват на базата на доходи, осигурителни вноски, осигурителни основи, индексации, заплати, други суми или комбинация от някои от тях (средни, пропорционални, фиксирани или начислени), компетентната институция:
 i)
 определя базата за изчисляване на обезщетенията в съответствие само с осигурителен период, завършен съгласно


text:
прилаганото от нея законодателство;
 ii)
 за да определи размера за изчисляване в съответствие с осигурителния период и/или периодите на пребиваване, завършени съгласно законодателството на другите държави, използва същите елементи, определени или отбелязани като осигурителен период съгласно прилаганото от нея законодателство;
 когато е необходимо в съответствие с процедурите, предвидени в приложение SSC-6 за съответната държава;
 г)
 в случай че буква в) не е приложима, тъй като законодателството на дадена държава предвижда обезщетенията да не се изчисляват на базата на периоди на осигуряване или пребиваване, а на други елементи, които не са свързани с време, компетентната институция взема предвид, по отношение на всеки осигурителен период или период на пребиваване, завършен по законодателството на друга държава, размерът на натрупания капитал, капитала, който се смята за натрупан, или друг елемент на изчислението съгласно прилаганото от нея законодателство, разделено на съответните времеви единици във въпросната пенсионна схема.
 2.
 Разпоредбите на законодателството на дадена държава относно осъвременяване на елементите, отчитани при изчисляването на обезщетения, се прилагат, ако е необходимо, към елементите, отчитани от компетентната институция на тази държава в съответствие с параграф 1, спрямо осигурителния период или периода на пребиваване, завършен съгласно законодателството на други държави.
 Член SSC.52
 Осигурителен период или периоди на пребиваване под една година
 1.
 Независимо от член SSC.47, параграф 1, буква б), институцията на дадена държава не е длъжна да отпуска обезщетения за периоди, завършени съгласно прилаганото от нея законодателство, които се зачитат при настъпване на риска, ако:
 а)
 продължителността на посочените периоди е под една година; и
 б)
 само въз основа на тези периоди не се придобива право на обезщетение по силата на разпоредбите на това законодателство.
 За целите на настоящия член „периоди“ означава всички периоди на осигуряване, на заетост, на самостоятелна заетост и пребиваване, които или дават право, или пряко увеличават съответното обезщетение.
 2.
 Компетентната институция на всяка от съответните държави зачита периодите по параграф 1 за целите на член SSC.47, параграф 1, буква б), подточка i).
 3.
 Ако в резултата на прилагането на параграф 1 всички институции на съответните държави се окажат освободени от задълженията си, обезщетения се отпускат изключително съгласно законодателството на последната от тези държави, чиито условия са изпълнени, както ако всички осигурителни периоди и периоди на пребиваване, завършени и отчетени в съответствие с член SSC.7 и член SSC.46, параграфи 1 и 2, са завършени съгласно законодателството на тази държава.
 4.
 Настоящият член не се прилага за схемите, изброени в приложение SSC-4, част 2.
 Член SSC.53
 Отпускане на добавка
 1.
 На получаващ обезщетения, за когото се прилага тази глава, в държавата по пребиваване и съгласно чието законодателство му се дължи обезщетение, не може да бъде отпуснато обезщетение, което е по-малко от минималното обезщетение, определено в това законодателство за осигурителен период или период на пребиваване, равен на всички периоди, зачитани за изплащане в съответствие с тази глава.
 2.
 Компетентната институция на тази държава му изплаща по време на периода на неговото пребиваване на нейна територия добавка, равна на разликата между общия размер на обезщетенията, дължими по настоящата глава и размера на минималното обезщетение.
 Член SSC.54
 Преизчисляване и осъвременяване


text:
на обезщетения
 1.
 Ако начинът за определяне на обезщетенията или правилата за изчисляване се променят съгласно законодателството на дадена държава или личното положение на заинтересованото лице претърпи съответна промяна, която съгласно това законодателство би довела до осъвременяване на размера на обезщетението, преизчисляването се извършва в съответствие с член SSC.47.
 2.
 Ако, от друга страна, поради повишаване на издръжката на живота или промени в равнището на доход или по други основания за осъвременяване, обезщетенията в съответната държава се променят с процент или фиксирана сума, този процент или фиксирана сума се прилага пряко към обезщетенията, определени в съответствие с член SSC.47, без необходимост от преизчисляване.
 Член SSC.55
 Специални разпоредби за държавните служители
 1.
 Членове SSC.7 и SSC.4, член SSC.46, параграф 3 и членове SSC.47— SSC.54 се прилагат mutatis mutandis към лица, обхванати от специална схема за държавни служители.
 2.
 Въпреки това, ако законодателството на компетентна държава поставя придобиването, прекратяването, запазването или възстановяването на правото на обезщетения по специална схема за държавни служители в зависимост от условието всички осигурителни периоди да бъдат завършени съгласно една или повече специални схеми за държавни служители в тази държава, или да бъдат признати от законодателството на тази държава за равностойни на такива периоди, компетентната институция на тази държава зачита само периодите, които могат да бъдат признати съгласно прилаганото от нея законодателство.
 Ако след зачитането на така завършените периоди, заинтересованото лице не отговаря на изискванията за получаване на тези обезщетения, тези периоди се зачитат за отпускането на обезщетения по общата схема или, ако това не е възможно, по схемата, приложима за работниците или служителите, според случая.
 3.
 Когато съгласно законодателството на дадена държава, обезщетенията по специална система за държавни служители се изчисляват на базата на последното трудово възнаграждение или трудови възнаграждения, получени по време на осигурителен период, компетентната институция на тази държава взема предвид, за целите на изчисляването, само онези трудови възнаграждения, надлежно осъвременени, които са били получени през периода или периодите, през които заинтересованото лице е било подчинено на това законодателство.
 ГЛАВА 6
 ОБЕЗЩЕТЕНИЯ ЗА БЕЗРАБОТИЦА
 Член SSC.56
 Специални разпоредби за сумиране на периоди на осигуряване, заетост или самостоятелна заетост
 1.
 Компетентната институция на дадена държава, чието законодателство поставя придобиването, запазването, възстановяването или продължаването на правото на обезщетения в зависимост от завършването на периоди на осигуряване, заетост или самостоятелна заетост зачита, доколкото е необходимо, периодите на осигуряване, заетост или самостоятелна заетост, завършени съгласно законодателството на всяка друга държава, като завършени съгласно прилаганото от нея законодателство.
 Въпреки това, когато приложимото законодателство поставя правото на обезщетения в зависимост от завършването на периоди на осигуряване, периодите на заетост или самостоятелна заетост, завършени съгласно законодателството на друга държава не се зачитат, освен ако такива периоди биха били зачетени като осигурителни периоди, ако са били завършени в съответствие с приложимото законодателство.
 2.
 Прилагането на параграф 1 от настоящия член е в зависимост от това, дали заинтересованото лице, в съответствие със законодателството, съгласно което се претендират обезщетенията, е завършило последно:
 а)
 осигурителни периоди, ако това законодателство изисква осигурителни периоди;
 б)
 периоди на заетост, ако това законодателство изисква периоди на заетост; или
 в)
 периоди


text:
на самостоятелна заетост, ако това законодателство изисква периоди на самостоятелна заетост.
 Член SSC.57
 Изчисляване на обезщетенията за безработица
 1.
 Когато изчисляването на обезщетенията за безработица се основава на размера на предишното трудово възнаграждение или професионален доход на съответното лице, компетентната държава взема предвид трудовото възнаграждение или професионалния доход, получавани от съответното лице, изключително въз основа на последната му дейност като заето или самостоятелно заето лице съгласно законодателството на компетентната държава.
 2.
 Когато прилаганото от компетентната държава законодателство предвижда конкретен референтен период за определяне на трудовото възнаграждение или професионалния доход, използвани за изчисляване на размера на обезщетението, и съответното лице е било подчинено на законодателството на друга държава през целия или част от този референтен период, компетентната държава взема предвид само трудовото възнаграждение или професионалния доход, получени по време на последната дейност на това лице като заето или самостоятелно заето лице съгласно това законодателство.
 ГЛАВА 7
 ПРЕДПЕНСИОННИ ОБЕЗЩЕТЕНИЯ
 Член SSC.58
 Обезщетения
 Когато приложимото законодателство поставя предпенсионните обезщетения в зависимост от завършването на периоди на осигуряване, заетост или самостоятелна заетост, член SSC.7 не се прилага.
 ДЯЛ IV
 ДРУГИ РАЗПОРЕДБИ
 Член SSC.59
 Сътрудничество
 1.
 Компетентните органи на държавите уведомяват Специализирания комитет по координация в областта на социалната сигурност за всички промени в своето законодателство по отношение на клоновете на социалната сигурност, обхванати от член SSC.3, които са от значение или могат да засегнат прилагането на настоящия протокол.
 2.
 Освен ако настоящият протокол не изисква такава информация да бъде съобщена на Специализирания комитет по координация в областта на социалната сигурност, компетентните органи на държавите взаимно си съобщават за мерките, предприети за прилагането на настоящия протокол, които не са нотифицирани съгласно параграф 1 и които са от значение за прилагането на Протокола.
 3.
 За целите на настоящия протокол органите и институциите на държавите си посредничат взаимно и действат така, сякаш прилагат своето вътрешно законодателство. Административната помощ, предоставяна от тези власти и институции по правило е безплатна. Въпреки това, Специализираният комитет по координация в областта на социалната сигурност определя вида на възстановимите разноски и границите, над които се дължи тяхното възстановяване.
 4.
 Властите и институциите на държавите могат, за целите на настоящия протокол, да контактуват пряко помежду си, както и със съответните лица или техни представители.
 5.
 Институциите и лицата, обхванати от настоящия протокол, имат задължението за взаимно информиране и сътрудничество за осигуряване на правилното прилагане на настоящия протокол.
 Институциите, в съответствие с принципа за добра администрация, отговарят в разумен срок на всички запитвания и в тази връзка предоставят на заинтересованите лица всякаква информация, необходима за упражняване на предоставените им с настоящия протокол права.
 Съответните лица трябва да уведомят институциите на компетентната държава и на държавата по пребиваване, колкото е възможно по-скоро, за всяка промяна в тяхното лично или семейно положение, която засяга техни права на обезщетения по настоящия протокол.
 6.
 Неизпълнението на задължението за информиране по параграф 5, третата алинея може да доведе до прилагане на пропорционални мерки в съответствие с национално право. Въпреки това тези мерки са равностойни на мерките, прилагани към подобни ситуации съгласно националното право, и не правят практически невъзможно или прекалено


text:
трудно упражняването от претендиращите на правата, предоставени им с настоящия протокол.
 7.
 В случай на затруднения при тълкуването или прилагането на настоящия протокол, които биха могли да застрашат правата на лице, включено в неговото приложно поле, институцията на компетентната държава или на държавата по пребиваване на въпросното лице се свързва с институцията(ите) на съответната(ите) държава(и). Ако не може да бъде намерено решение в разумен срок, всяка от страните може да поиска провеждането на консултации в рамките на Специализирания комитет по координация в областта на социалната сигурност.
 8.
 Властите, институциите и съдилищата на дадена държава не могат да отхвърлят заявления или други предоставени им документи на основание, че те са написани на официален език на Съюза, включително на английски.
 Член SSC.60
 Обработка на данни
 1.
 Държавите постепенно използват нови технологии за обмен, достъп и обработка на данни, необходими за прилагането на настоящия протокол.
 2.
 Всяка държава отговаря за управлението на собствената си част от услугите по обработка на данни.
 3.
 Електронен документ, изпратен или издаден от институция в съответствие с настоящия протокол и приложение SSC-7, не може да бъде отхвърлен от никоя власт или институция на друга държава на основание, че е бил получен по електронен път, щом получаващата институция е декларирала, че може да получава електронни документи. Предполага се, че копираните и записани такива документи са правилно и точно копие на оригиналния документ или представяне на информацията, до която той се отнася, освен ако има доказателство за обратното.
 4.
 Електронният документ се счита за действителен ако компютърната система, в която е записан документът, съдържа необходимите гаранции за предотвратяване на всякакво изменение, разкриване или неразрешен достъп до записа. По всяко време е възможно да се копира записана информация в непосредствено четлива форма.
 Член SSC.61
 Освобождавания
 1.
 Всяко освобождаване от или намаляване на данъци, таксови марки, нотариални или регистрационни такси, предвидени в законодателството на държава за удостоверения или документи, които трябва да бъдат издадени съгласно законодателството на тази държава, се отнася до подобни удостоверения или документи, които трябва да бъдат издадени съгласно законодателството на друга държава или съгласно настоящия протокол.
 2.
 Всички справки, документи и удостоверения от всякакъв вид, които трябва да бъдат издадени съгласно настоящия протокол, се освобождават от легализация от дипломатическите или консулските власти.
 Член SSC.62
 Молби, декларации или жалби
 Всяка молба, декларация или жалба, която, съобразно законодателството на една държава, е трябвало да бъде подадена пред орган, институция или съд на тази държава в определен срок, е допустима, ако е подадена в същия срок пред аналогичен орган, институция или съд на друга държава. В такъв случай органът, институцията или съдът, които получават молбата, декларацията или жалбата, незабавно ги изпращат на компетентния орган, институция или съд на първата държава, пряко или чрез компетентните органи на съответните държави. Датата, на която такива молби, декларации или жалби са били подадени до органа, институцията или съда на втората държава, се смята за дата на тяхното подаване до компетентната власт, институция или съд.
 Член SSC.63
 Медицински прегледи
 1.
 Медицински прегледи, предвидени в законодателството на една от държавите, могат да бъдат извършвани по искане на


text:
компетентната институция на територията на друга държава от институцията по престой или пребиваване на лицето с право на обезщетения при условията, установени в приложение SSC-7, или договорени между компетентните органи на съответните държави.
 2.
 Медицинските прегледи, извършени съгласно условията по параграф 1, се считат за извършени на територията на компетентната държава.
 Член SSC.64
 Събиране на осигурителни вноски и събиране на обезщетения
 1.
 Събирането на осигурителни вноски, дължими на институция на една държава, и събирането на недължими обезщетения от институцията на една държава може да бъде извършено в друга държава в съответствие с процедурите, гаранциите и привилегиите, приложими към събирането на осигурителни вноски, дължими на аналогичната институция на последната държава, и събирането на недължими обезщетения.
 2.
 Подлежащите на изпълнение решения на съдебните и административните органи, свързани със събирането на осигурителни вноски, лихви и всякакви други разходи, или с събирането на недължими обезщетения съгласно законодателството на една държава, се признават и изпълняват по искане на компетентната институция в друга държава в рамките на и в съответствие с процедурите, установени от законодателството и всички други процедури, приложими към подобни решения на последната държава. Такива решения се обявяват за подлежащи на изпълнение в тази държава, доколкото законодателството и всички други процедури на тази държава предвиждат това.
 3.
 Вземанията на институция на една държава се ползват в случай на производство по принудително изпълнение, несъстоятелност или конкордат в друга държава със същите привилегии, които законодателството на последната държава предоставя на вземания от същия вид.
 4.
 Процедурата за прилагане на настоящия член, включително разходите за възстановяване, се уреждат от приложение SSC-7 или, когато е необходимо и като допълнителна мярка, посредством споразумения между държавите.
 Член SSC.65
 Права на институциите
 1.
 Ако лице получава обезщетения съгласно законодателството на дадена държава във връзка с вреда, претърпяна в резултат на събития в друга държава, всички права на институцията, дължаща обезщетенията, спрямо трето лице, което е длъжно да поправи вредата, се уреждат от следните правила:
 а)
 когато институцията, която отговаря за изплащането на обезщетенията по силата на прилаганото от нея законодателство, встъпва в правата на бенефициента спрямо третото лице, това встъпване се признава от всяка държава;
 б)
 когато институцията, която отговаря за предоставянето на обезщетенията, има преки права спрямо третото лице, всяка държава признава тези права.
 2.
 Ако лице получава обезщетения съгласно законодателството на една държава във връзка с вреда, претърпяна в резултат на събития в друга държава, разпоредбите на посоченото законодателство, определящи в кои случаи се изключва гражданската отговорност на работодателите или на техните служители, се прилагат спрямо посоченото лице или компетентната институция.
 Параграф 1 се прилага и по отношение на всички права на институцията, която отговаря за предоставянето на обезщетения, спрямо работодатели или техните служители в случаите, когато тяхната отговорност не се изключва.
 3.
 Когато в съответствие с член SSC.30, параграф 3 или член SSC.36, параграф 2 две или повече държави или техните компетентни органи са сключили споразумение за отменяне на възстановяването на суми между институции под тяхна юрисдикция или когато възстановяването на суми не зависи от размера на действително предоставените обезщетения, всички права, възникващи по отношение на трето задължено


text:
лице, се уреждат от следните правила:
 а)
 когато институцията на държавата по място на пребиваване или престой предоставя обезщетения на лице във връзка с претърпяна на нейна територия вреда, тази институция в съответствие с разпоредбите на прилаганото от нея законодателство упражнява правото на встъпване в права или на пряк иск спрямо третото лице, което е длъжно да поправи вредата;
 б)
 за прилагането на буква a):
 i)
 лицето, което получава обезщетения, се смята осигурено в институцията по място на пребиваване или престой, и
 ii)
 тази институция се разглежда, като институцията, която отговаря за предоставяне на обезщетенията;
 в)
 параграфи 1 и 2 остават приложими във връзка с всички обезщетения, които не са включени в споразумението за отказ или възстановяване на суми, които не зависят от размера на действително предоставените обезщетения.
 Член SSC.66
 Прилагане на законодателство
 Специалните разпоредби за прилагане на законодателството на определена държава са посочени в приложение SSC-6 към протокола.
 ДЯЛ V
 ЗАКЛЮЧИТЕЛНИ РАЗПОРЕДБИ
 Член SSC.67
 Защита на индивидуалните права
 1.
 Страните гарантират, в съответствие с вътрешния си правен ред, че разпоредбите на Протокола относно координация в областта на социалната сигурност имат силата на закон, пряко или чрез вътрешно законодателство, което привежда в действие тези разпоредби, така че юридическите или физическите лица да могат да се позовават на тези разпоредби пред вътрешните съдилища, правораздавателни и административни органи.
 2.
 Страните осигуряват средствата, чрез които юридическите и физическите лица ефективно защитават правата си съгласно настоящия протокол, като например възможността да подават жалби до административни органи или да завеждат дела пред компетентен съд или трибунал по подходяща съдебна процедура, за да потърсят адекватно и своевременно средство за правна защита.
 Член SSC.68
 Изменения
 Специализираният комитет по координация в областта на социалната сигурност може да изменя приложенията и допълненията към настоящия протокол.
 Член SSC.69
 Прекратяване на настоящия протокол
 Без да се засяга член 779 от настоящото споразумение, всяка страна може по всяко време да прекрати настоящия протокол с писмено уведомление по дипломатически път. В този случай настоящият протокол престава да бъде в сила на първия ден от деветия месец след датата на уведомлението.
 Член SSC.70
 Клауза за прекратяване на действието
 1.
 Настоящият протокол престава да се прилага петнадесет години след влизането в сила на настоящото споразумение.
 2.
 Не по-малко от 12 месеца преди настоящият протокол да престане да се прилага в съответствие с параграф 1, всяка от страните уведомява другата за желанието си да започне преговори с оглед на сключването на актуализиран протокол.
 Член SSC.71
 Договорености за периода след прекратяването
 Когато настоящият протокол престане да се прилага съгласно член SSC.69, член SSC.70 или член 779 от настоящото споразумение, правата на осигурените лица по отношение на права, които се основават на завършени периоди или факти или събития, настъпили преди настоящият протокол да престане да се прилага, се запазват. Съветът за партньорство може да установи допълнителни договорености, с които се предвиждат подходящи последващи и преходни разпоредби достатъчно време преди настоящият протокол да престане да се прилага.
 ПРИЛОЖЕНИЕ SSC-1
 НЯКОИ ПАРИЧНИ ОБЕЗЩЕТЕНИЯ, ЗА КОИТО НАСТОЯЩИЯТ ПРОТОКОЛ НЕ СЕ ПРИЛАГА
 ЧАСТ 1
 СПЕЦИАЛНИ ПАРИЧНИ ОБЕЗЩЕТЕНИЯ, НЕЗАВИСЕЩИ ОТ ВНОСКИ (член SSC.3,


text:
параграф 4, буква а) от настоящия протокол)
 i) ОБЕДИНЕНО КРАЛСТВО
 а)
 Държавен пенсионен кредит (Закон за държавните пенсионни кредити от 2002 г. и Закон за държавните пенсионни кредити (Северна Ирландия) от 2002 г.);
 б)
 Подоходни обезщетения за лица, търсещи работа (Закон за лицата, търсещи работа (1995 г.) и Наредба за лицата, търсещи работа (Северна Ирландия, 1995 г.);
 в)
 Помощ за издръжка при инвалидност по отношение на компонента на мобилността (Закон за социално-осигурителните вноски и обезщетения от 1992 г. и Закон за социално-осигурителните вноски и обезщетения (Северна Ирландия) от 1992 г.);
 г)
 Компонент „Мобилност“ на плащането за лична независимост (част 4 от Закона за реформа на социалното подпомагане от 2012 г. и част 5 от Наредбата за реформата на социалното подпомагане (Северна Ирландия) от 2015 г.);
 д)
 Помощ за заетост и подкрепа, свързана с дохода (Закон за реформа на социалното подпомагане от 2007 г. и Закон за реформа на социалното подпомагане в Северна Ирландия от 2007 г.);
 е)
 Плащане за храна за най-добър старт (Постановления за храните за социално подпомагане (Храни за най-добър старт) (Шотландия) от 2019 г. (SSI 2019/193);
 ж)
 Безвъзмездни средства за най-добър старт (безвъзмездни средства за бременност и раждане на бебе, безвъзмездни средства за ранно обучение, безвъзмездни средства за училищна възраст) (Постановления за подпомагане на ранните години (Безвъзмездни средства за най-добър старт) (Шотландия) от 2018 г. (SSI 2018/370);
 з)
 Погребално подпомагане (Постановления за подпомагането на погребалните разходи (Шотландия) от 2019 г. (SSI 2019/292).
 ii) ДЪРЖАВИ ЧленКИ
 АВСТРИЯ
 Компенсационна добавка (Федерален закон от 9 септември 1955 г. за общата социална сигурност (ASVG), Федерален закон от 11 октомври 1978 г. за социалната сигурност на лицата, работещи в сферата на търговията (GSVG) и Федерален закон от 11 октомври 1978 г. за социалната сигурност на земеделските стопани (BSVG).
 БЕЛГИЯ
 а)
 Обезщетение за заместване на доходите (Закон от 27 февруари 1987 г.);
 б)
 Гарантиран доход за възрастни хора (Закон от 22 март 2001 г.).
 БЪЛГАРИЯ
 Социална пенсия за старост (член 89 от Кодекса за социално осигуряване).
 КИПЪР
 а)
 Социална пенсия (Закон за социалните пенсии от 1995 г. (Закон 25(I)/95 и измененията към него);
 б)
 Помощи за инвалидност, произтичаща от тежки двигателни увреждания (Решения на Министерски съвет No 38210 от 16 октомври 1992 г., No 41370 от 1 август 1994 г., No 46183 от 11 юни 1997 г. и No 53675 от 16 май 2001 г.);
 в)
 Специални помощи за незрящи (Закон за специалните помощи от 1996 г. (Закон 77(I)/96 и измененията към него).
 ЧЕШКА РЕПУБЛИКА
 Социално обезщетение (Закон за държавното социално подпомагане No 117/1995 Sb.).
 ДАНИЯ
 Разходи за жилищно настаняване на пенсионери (Закон за индивидуалното жилищно подпомагане, консолидиран със Закон No 204 от 29 март 1995 г.).
 ЕСТОНИЯ
 а)
 Помощ за пълнолетни лица с увреждания (Закон за социалните помощи за лица с увреждания от 27 януари 1999 г.);
 б)
 Държавна помощ за безработни (Закон за услугите в областта на трудовия пазар и помощите от 29 септември 2005 г.).
 ФИНЛАНДИЯ
 а)
 Помощи за жилищни разходи на пенсионери (Закон за помощите за жилищни разходи на пенсионери, 571/2007);
 б)
 Подкрепа на пазара на труда (Закон за